Broj: 711-I-496-M-59/23-03-19

Zagreb, 13. ožujka 2023.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu: Aleksandre Jozić-Ileković, kao predsjednice Povjerenstva, te Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Borisa Magazina, ravnatelja ustanove Dom zdravlja Šibenik,** za davanjem mišljenja,na 1. sjednici održanoj dana 13. ožujka 2023.g. donosi sljedeće:

**MIŠLJENJE**

1. **Sukladno odredbi članka 17. stavka 2. ZSSI-a, obveznik Boris Magazin, ravnatelj ustanove Dom zdravlja Šibenik, može istovremeno uz obnašanje navedene dužnosti povremeno i privremeno obavljati poslove mrtvozorničke službe te za navedeno primati naknadu.**
2. **Sukladno odredbi članka 17. stavka 4. ZSSI-a, obveznik je dužan prilikom podnošenja imovinske kartice prijaviti Povjerenstvu prihode stečene obavljenog posla iz točke I. izreke.**
3. **Povjerenstvo ukazuje obvezniku da, ukoliko bi ustanova Dom zdravlja Šibenik sklapala poslovne odnose s mrtvozorničkom službom u kojoj radi obveznik, isti je dužan kao ravnatelj ustanove postupiti sukladno članku 9. ZSSI-a, odnosno izuzeti se iz postupka sklapanja poslovnih odnosa, delegirati donošenje odluka i sklapanje ugovora na drugu osobu te deklarirati činjenicu rada u navedenoj mrtvozorničkoj službi osobama u postupku te javnosti na službenim mrežnim stranicama ustanove Dom zdravlja Šibenik.**

Obrazloženje

Zahtjev za mišljenjem podnio je obveznik Boris Magazin, ravnatelj ustanove Dom zdravlja Šibenik. U Povjerenstvu zahtjev je zaprimljen 08. ožujka 2023.g. pod poslovnim brojem 711-U-3309-M-59/23-01-4, povodom kojeg se vodi predmet broj M-59/23.

Člankom 3. stavkom 1. podstavkom 65. ZSSI-a propisano je da su ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave obveznici ZSSI-a. Uvidom u registar obveznika kojeg ustrojava i vodi Povjerenstvo utvrđeno je da obveznik Boris Magazin obnaša dužnost ravnatelja zdravstvene ustanove Dom zdravlja Šibenik od 29. kolovoza 2022.g., slijedom čega je dužan postupati sukladno odredbama ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu postavlja upit predstavlja li obavljanje poslova mrtvozorničke službe uz naknadu na području Šibensko-kninske županije sukob interesa budući da obveznik ujedno obnaša dužnost ravnatelja ustanove Dom zdravlja Šibenik.

Člankom 17. stavkom 2. ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Člankom 17. stavkom 4. ZSSI-a propisano je da su obveznici obvezni prijaviti Povjerenstvu primitke iz stavaka 2. i 3. ovoga članka.

Člankom 9. stavcima 1. i 2. ZSSI-a propisano je da je obveznik dužan, ako se pojave okolnosti koje se mogu definirati kao potencijalni sukob interesa, deklarirati ga na odgovarajući način i razriješiti tako da zaštiti javni interes, a ako nije drukčije propisano zakonom, obveznik će se izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba.

Povjerenstvo ističe kako obveznik uz profesionalno obnašanje dužnosti može obavljati druge poslove, ali samo privremeno i povremeno odnosno u trajanju od 8 do 10 sati tjedno. Slijedom navedenog, nije suprotno odredbama ZSSI-a da obveznik Boris Magazin uz obnašanje dužnosti ravnatelja ustanove Dom zdravlja Šibenik obavlja i poslove mrtvozorničke službe u navedenom vremenskom opsegu te da za navedeno prima novčanu naknadu. Međutim, Povjerenstvo napominje obvezniku da je, ukoliko bi navedene poslove obavljao dulje od 10 sati tjedno, dužan zatražiti prethodno odobrenje Povjerenstva.

Nadalje, Povjerenstvo ističe kako je obveznik dužan prilikom podnošenja imovinske kartice Povjerenstvu prijaviti sve prihode stečene obavljanjem navedenog posla.

Isto tako, Povjerenstvo ukazuje obvezniku kako je, u slučaju da ustanova Dom zdravlja Šibenik ulazi u poslovne odnose s mrtvozorničkom službom u kojoj obveznik obavlja poslove mrtvozornika, dužan izuzeti se iz postupka sklapanja poslovnih odnosa, delegirati svoje ovlasti donošenja odluka ili sklapanja ugovora na drugu osobu te deklarirati činjenicu rada u navedenoj mrtvozorničkoj službi drugim osobama koje sudjeluju u postupku te na službenoj mrežnoj stranici ustanove Dom zdravlja Šibenik.

Slijedom navedenog, Povjerenstvo je donijelo mišljenje kao što je navedeno u izreci ovog akta.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Boris Magazin, putem elektroničkog pretinca
2. Objava na internetskoj stranici Povjerenstva
3. Pismohrana